ที่ บล. 358/ 2557

24 ธันวาคม 2557

เรื่อง ขอนำส่งสรุปข้อหารือเกี่ยวกับการรับคำสั่งซื้อขายของลูกค้ารูปแบบ Standing Order

เรียน กรรมการผู้จัดการ

บริษัทสมาชิกสมาคมบริษัทหลักทรัพย์ไทย

สืบเนื่องจากการที่สำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน”) เข้าตรวจสอบการดำเนินงานของบริษัทหลักทรัพย์ พบว่าปัจจุบันมีบริษัทหลักทรัพย์หลายแห่งให้บริการรับคำสั่งซื้อขายหลักทรัพย์แก่ลูกค้าในรูปแบบ Standing Order โดยสำนักงานเห็นว่าบริษัทหลักทรัพย์ที่มีความประสงค์จะให้บริการลูกค้าในลักษณะดังกล่าวต้องมีขั้นตอนการปฏิบัติงานและระบบควบคุมดูแลที่เพียงพอ

สมาคมบริษัทหลักทรัพย์ไทย (“สมาคมฯ”) ได้มีการประสานงานกับสำนักงาน เพื่อหารือถึงขั้นตอนการปฏิบัติงานและระบบควบคุมดูแลที่เหมาะสมเพียงพอ กรณีที่บริษัทหลักทรัพย์มีความประสงค์จะให้บริการรับคำสั่งซื้อขายหลักทรัพย์แก่ลูกค้าในรูปแบบ Standing Order โดยมีข้อสรุป ดังนี้

หากบริษัทหลักทรัพย์รายใดที่มีความประสงค์ให้บริการรับคำสั่งซื้อขายหลักทรัพย์ในตลาดหลักทรัพย์และตลาดหลักทรัพย์ เอ็ม เอ ไอ (mai) แก่ลูกค้าในรูปแบบ Standing Order บริษัทควรระมัดระวังควบคุมดูแลและกำหนดขั้นตอนการปฏิบัติงานอย่างน้อย ดังนี้

* + - 1. กำหนดนโยบาย ขั้นตอน และวิธีการรับคำสั่งซื้อขายของลูกค้าในรูปแบบ Standing Order เป็นลายลักษณ์อักษร นอกจากนี้ควรมีการเปิดเผยวิธีการส่งคำสั่งซื้อขายและเงื่อนไขให้ผู้ลงทุนทราบก่อนทำธุรกรรม
      2. มีการกำหนดระยะเวลาในการปฏิบัติตามคำสั่งของลูกค้า โดยไม่ควรเกิน 1 เดือน ในกรณีที่มีความจำเป็นต้องรับคำสั่งซื้อขายหลักทรัพย์ของลูกค้าเกินกำหนดระยะเวลา 1 เดือน ให้มีการทบทวนและยืนยันคำสั่งซื้อขายดังกล่าวกับลูกค้าทุก 1 เดือน เพื่อให้ลูกค้าได้มีโอกาสทบทวนความเหมาะสมของคำสั่งซื้อขายหลักทรัพย์ และเพื่อให้มีระยะเวลาในการเก็บบันทึกการรับคำสั่งซื้อขายหลักทรัพย์ที่เพียงพอในการตรวจสอบได้
      3. คำสั่งซื้อขายในรูปแบบ Standing Order ควรมีที่มาของคำสั่งซึ่งมีความชัดเจนและเหมาะสม เช่น กรอบราคา กรอบระยะเวลา เป็นต้น
      4. ควรกำหนดขั้นตอนการปฏิบัติงาน กรณีราคาที่เสนอซื้อเสนอขายเปลี่ยนแปลงไปจากราคาที่ลูกค้ากำหนดไว้มาก
      5. ควรกำหนดขั้นตอนการปฏิบัติงานเพื่อให้คำสั่งซื้อขายของลูกค้าเกิดความต่อเนื่อง เช่น ขั้นตอนในการส่งคำสั่งกรณีผู้แนะนำการลงทุนไม่สามารถมาปฏิบัติงานได้ ขั้นตอนในการส่งคำสั่งในวันทำการถัดไปภายหลังจากการยกเลิกคำสั่งของระบบทุกสิ้นวัน รวมทั้งกรณีที่ผู้แนะนำลืมส่งคำสั่งของลูกค้าเข้าระบบการซื้อขาย

จึงเรียนมาเพื่อโปรดทราบ

ขอแสดงความนับถือ

(นายญาณศักดิ์ มโนมัยพิบูลย์)

เลขาธิการ

สำเนาเรียน สมาชิกชมรมผู้ดูแลการปฏิบัติงานด้านหลักทรัพย์